**Razvijanje samostojnosti, potencialov in odnosnih kompetenc v pripravljenem predšolskem okolju montessori kot primer dobre prakse**

Pedagogika in pristop montessori je v svetu poznan po svoji več kot 100 letni tradiciji, ki izhaja predvsem iz spoštovanja različnosti in potencialov posameznega otroka/človeka ter podpori njegovemu lastnemu procesu in načinu razvoja in učenja. Temelj tej podpori nudi pripravljeno okolje montessori, katerega del je pripravljen pedagog montessori, ki skrbi tako za fizično okolje montessori kot tudi za odnosne kompetence kot zgled znotraj učeče se skupnosti montessori. V predšolskem obdobju gre otrok/človek skozi različna občutljiva obdobja razvoja (nevro-znanost govori o t .i. oknih priložnosti), ki jih pripravljeno okolje montessori s pomočjo objektivnega opazovanja posameznega otroka, podpre in tako omogoči otroku razvoj v skladu z njegovimi potrebami na trenutni stopnji razvoja in v skladu z njegovimi potenciali. Otrok v predšolskem obdobju s svojim kot pravi Maria Montessori srkajočim umom, srka vase vse vtise iz okolja, ki se trajno in globoko zapišejo v njegov um, zato je pripravljeno predšolsko okolje montessori, tako fizično okolje z različnimi razvojnimi področji in materiali montessori kot tudi odnosno okolje-skupnost in zgled odraslega v okolju ključno pri optimalnem, celostnem razvoju otroka v predšolskem obdobju. V predstavitvi razvijanja samostojnosti, potencialov in odnosnih kompetenc v predšolskem okolju montessori kot primeru dobre prakse se bomo tako osredotočili na predstavitev pripravljenega predšolskega okolja montessori, različnih razvojnih področij in primerov materialov montessori za optimalni celostni razvoj otroka v predšolskem obdobju, ki je temelj za nadaljnji razvoj v naslednjih starostnih obdobjih.